Fra øst på øya
Rådhuset
Kysten ved Beauséjour 
**La Désirade** er ei øy i den franske øygruppen og regionen Guadeloupe i Karibia. Den ligger øst for Grande-Terre. I 2016 hadde øya 1 499 innbyggere.

Navn
----

Kristoffer Columbus kom til La Désirade på sin andre reise i 1493 og ga den navn.

Geografi
--------

La Désirade ligger i øygruppen Guadeloupe i Leewardøyene i De små Antiller, 8 km øst av Grande-Terre.

Øya er 11 km lang og 2 km bred og har et areal på 22 km². La Désirade domineres av et platå inne på øya. Det går opp i 276 meters høyde i vest, men skråner til 175 meter i nordøst. I begge ender er det lavere partier. Nordkysten er bratt, mens det i sør er kystslette.

Det faller mest regn fra august til november, mens perioden fra januar til mai er tørr. Nedbørsmengden er ujevn og øya kan oppleve tørkeperioder.

Geologisk er øya den eldste delen av Guadeloupe, med berggrunn som er over 140 millioner år gammel. Den spesielle geologien på østenden av øya er bakgrunnen for at et 62 hektar stort område er erklært som geologisk naturreservat.

Befolkning
----------

| Befolkningsutvikling |
| --- |
| År | Bef. | ±% |
| 1818 | 1 248 | — |
| 1878 | 1 315 | +5,4% |
| 1897 | 1 454 | +10,6% |
| 1901 | 1 399 | −3,8% |
| 1911 | 1 579 | +12,9% |
| 1926 | 1 689 | +7,0% |
| 1936 | 1 710 | +1,2% |
| 1946 | 1 581 | −7,5% |
| 1954 | 1 610 | +1,8% |
| 1962 | 1 592 | −1,1% |
| 1968 | 1 559 | −2,1% |
| 1975 | 1 682 | +7,9% |
| 1982 | 1 602 | −4,8% |
| 1990 | 1 610 | +0,5% |
| 1999 | 1 620 | +0,6% |
| 2006 | 1 595 | −1,5% |
| 2010 | 1 579 | −1,0% |
| 2016 | 1 499 | −5,1% |
| Kilde: 1818–1946: Lasserre 1957, 1954–2010: INSEE, 2016: INSEE |

I 2016 hadde La Désirade 1499 innbyggere.

Historie
--------

Før europeernes ankomst var øya befolket av kariber.

Fra 1648 tilhørte øya Compagnie des îles d'Amérique, men det ser ikke ut til at det ble gjort forsøk på å kolonisere den. På grunn av gjeldsproblemer ble øya i 1649 solgt til Jean de Boisseret d'Herblay, svogeren til guvernør Charles Houël på Guadeloupe. Compagnie française des Indes occidentales kjøpte øya i 1664 og i 1671 kom den under kronen.

I 1728 ble øya gjort til tilholdssted for spedalske forvist fra Guadeloupe. Forholdene for de syke var dårlige og først i 1930–1935 ble det reist et ordentlig leprosarium i Baie-Mahault. Fra 1763 til 1767 ble øya også brukt til å huse andre forviste.

En folketelling i 1790 viste at øya hadde 923 innbyggere, 667 svarte slaver, 218 hvite og 38 frie fargede og svarte. Andelen hvite var høyere enn ellers på Guadeloupe. Mot slutten av 1700-tallet eksporterte øya litt bomull, men den var ikke egnet til dyrking av sukkerrør. Øyfolket overlevde ellers på selvbergingsjordbruk og fiske.

Slaveriet ble opphevet i 1848. Da fantes det rundt 1100 slaver på øya. Som følge av opphevelsen, flyttet en del gårdeiere og andelen hvite falt. Øya ble så dominert av familiedrevne gårder.

Flytting til Guadeloupe, sesongarbeid der og sysselsetting i sjøfart fortsatte å prege befolkningsutviklingen på øya ut over 1900-tallet. Ved folketellingen i 1954 hadde øya 1610 innbyggere, 12 % av dem var spedalske.

Administrasjon
--------------

Øya er en del av departementet og regionen Guadeloupe. Det er én kommune på øya. Rådhuset ligger i Beauséjour. Kommunen La Désirade omfatter også den ubebodde øygruppen Petite-Terre 10 km sør. De to små øyene der er naturreservat.

Samferdsel
----------

Det er fergeforbindelse til Saint-François på Grande-Terre.

I 1965 åpnet flyplassen på øya.

Referanser
----------

1. 1 2  Guy Lasserre: «La Désirade. Une petite île guadeloupéenne», *Les Cahiers d'Outre-Mer*, årg. 10, nr. 40, 1957 s. 325.
2. 1 2  E. Arnold Modlin jr. og Casey D. Allen: «Guadeloupe», i Casey D. Allen (red.): *Landscapes and Landforms of the Lesser Antilles*, (World Geomorphological Landscapes), Cham: Springer, 2017, s. 138.
3. ↑  «Guadeloupe - géographie, population et environnement» Arkivert 22. april 2019 hos Wayback Machine. Ministère des outre-mer. Lest 22. april 2019.
4. ↑  Lasserre 1957, s. 327.
5. ↑  Lasserre 1957, s. 332.
6. ↑  «La Désirade», Réserves Naturelles de France. Lest 22. april 2019.
7. ↑  Lasserre 1957, s. 343
8. ↑  «Statistiques locales», INSEE. Lest 22. april 2019.
9. ↑  «Populations légales 2016Commune de la Désirade (97110)», INSEE. Lest 22. april 2019.
10. 1 2 3  Lasserre 1957, s. 336.
11. ↑  Lasserre 1957, s. 337.
12. ↑  Lasserre 1957, s. 339.
13. 1 2  Lasserre 1957, s. 341.
14. 1 2  Lasserre 1957, s. 342.
15. ↑  Lasserre 1957, s. 343.
16. ↑  Lasserre 1957, s. 326.
17. ↑  «Îles de la Petite-Terre», Réserves naturelles de France. Lest 22. april 2019.
18. ↑  «La liste des transporteurs maritimes /List of ferry companies», Mairie de la Désirade. Lest 22. april 2019.
19. ↑  «L’aérodrome de La Désirade», Mairie de la Désirade. Lest 22. april 2019.

Litteratur
----------

* Lasserre, Guy: «La Désirade. Une petite île guadeloupéenne», *Les Cahiers d'Outre-Mer*, årg. 10, nr. 40, 1957 s. 325–366
* Modlin jr. E. Arnold og Casey D. Allen: «Guadeloupe», i Casey D. Allen (red.): *Landscapes and Landforms of the Lesser Antilles*, (World Geomorphological Landscapes), Cham: Springer, 2017, s. 135–152

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** SUDOC **·** GeoNames
 |